Administrația Națională de Meteorologie (ANM) a emis, sâmbătă, 4 mai, un cod galben de intensificări ale vântului care vizează municipiul București și nouă județe din estul și sud-estul țării.
Meteorologii anunță că, sâmbătă, între orele 10.00 și 19.00, în Dobrogea și în cea mai mare parte a Munteniei local și temporar vântul va avea intensificări, cu rafale de 55…65 km/h.
Potrivit ANM, temporar vor fi intensificări ale vântului și în restul Munteniei și în Moldova, precum și în sudul și estul Transilvaniei, cu viteze în general de 45…50 km/h.
Vizate de atenționare sunt județele Constanța, Tulcea, Brăila, Buzău, Prahova, Ialomița, Ilfov, Călărași și Giurgiu.
Cod galben de vânt în nouă județe. Harta zonelor vizate de avertizare
Vânt și la București
În prognoza specială pentru Capitală, valabilă sâmbătă, 4 mai, între orele 10.00 și 19.00, meteorologii anunță că „vor fi înnorări temporare și posibil perioade cu averse slabe, iar vântul va sufla moderat, cu intensificări din a doua parte a zilei, cu viteze la rafală de până la 55 km/h”.
Temperatura maximă la București va fi de 21…23 de grade.